**ELŐTERJESZTÉS**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2019. június 12-i ülésére**

**Javaslat a Szántó Piroska Emléklakásra vonatkozó beszámoló elfogadására**

Szántó Piroska festőművész 1992-ben azzal a céllal ajándékozta Vas Megye Önkormányzatának a Budapest, I. ker. Várkert rakpart 17. szám alatti lakását, hogy abban állandó kiállítás formájában bemutatásra kerüljön a művészete, és egyúttal férjének, Vas István költő, műfordítónak is emléket állítsanak. Az ajándékozási szerződés 50 évre szól, amelynek letelte után a Szántó Piroska Múzeum Ellenőrző Bizottsága dönt az ingatlan és a műtárgyak sorsáról. 2001. évben a Vas Megyei Közgyűlés fenntartásában, a Szombathelyi Képtár tagintézményeként működő Szántó Piroska Emléklakásban (a továbbiakban: Emléklakás) megnyílt az állandó kiállítás.

2012. évben a Vas Megyei Intézményfenntartó Központ (a továbbiakban: VMIK) kapta meg a fenntartói jogokat. Az Emléklakásban szükség lett volna a közművek cseréjére. Ennek hiányában azonban az ELMŰ a kazánt és a gázórát biztonsági okból leszerelte, így az Emléklakást a VMIK bezárni kényszerült, majd ezt követően kérelmezte az ember erőforrások miniszterénél az Emléklakás működési engedélyének visszavonását. Az EMMI hozzájárult a muzeális intézmény 2012. december 1. napjával történő megszüntetéséhez, és ezzel egyidejűleg a működési engedélyét visszavonta.

2012-ben a Szombathelyi Képtár önállósága megszűnt, az Emléklakással együtt integrálták a Múzeumba. 2013. január 1. napjával Szombathely Megyei Jogú Város Önkormányzata fenntartásába került a Savaria Megyei Hatókörű Városi Múzeum (a továbbiakban: Múzeum), valamint annak tagintézményei, így az Emléklakás is.

2013. május 23. napján a Múzeum igazgatója, továbbá a Polgármesteri Hivatal Kulturális és Sport Irodájának akkori vezetője látogatást tett az Emléklakásban, amelyről feljegyzés készült. A feljegyzés az előterjesztés 1. sz. mellékletét képezi. A Múzeum 2015. évben benyújtott Önkormányzatunk részére egy koncepciót és költségvetési tervet az Emléklakás újra nyitására vonatkozóan. Ezen dokumentum az előterjesztés 2. sz. mellékletét képezi.

A Múzeum igazgatója a fent említett dokumentumokon kívül 2019. május 27. napján benyújtotta a működtetésre vonatkozó műszaki, szakmai és személyi feltételeket is tartalmazó tervét, amely az előterjesztés 3. sz. mellékletét képezi.

Kérem a Tisztelt Bizottságot, hogy az előterjesztést megtárgyalni, a beszámolót elfogadni, és álláspontját kialakítani szíveskedjék.

Szombathely, 2019. június „ ”

**/: Koczka Tibor :/**

**HATÁROZATI JAVASLAT**

**…../2019. (VI. 12.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a Szántó Piroska Emléklakásra vonatkozó beszámoló elfogadására”

c. előterjesztést megtárgyalta, és a beszámolót az előterjesztés melléklete szerinti tartalommal elfogadja.

**Felelős:**  Dr. Ipkovich György, a Bizottság elnöke

(Dr. Bencsics Enikő, az Egészségügyi és Közszolgálati Osztály vezetője,

Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal